Estoria 38: Ti 12 nga Espia
KITAEM ti bunga nga aw-awiten dagitoy a lallaki. Kitaem ti kadakkel dayta raay ti ubas! Sadino ti naggapuan daytoy nagpintas a bunga? Manipud daga ti Canaan. Laglagipem a ti Canaan ti naggigianan idi da Abraham, Isaac ken Jacob. Idadaulo ni Moises dagiti Israelitas nga agsubli idiay. Nakagtengda iti maysa a lugar idiay let-ang a maaw-awagan Cades.
Dakes a tattao ti aggigian idiay daga ti Canaan. Gapuna a nangibaon ni Moises ti 12 nga espia tapno maammuan no kasano kapigsa dagiti tattao ken no kasano kapintas di daga a pagmulaan.
Idi nagsubli dagiti espia, imbagada ken Moises: ‘Talaga a nagpintas a lugar.’ Ket tapno mapaneknekan impakitada ken Moises ti dadduma kadagiti prutas. Ngem 10 kadagiti espia ti nagkuna: ‘Dagiti tattao idiay ti dadakkel ken napigsada. Mataytayo no padpadasentayo nga alaen ti daga.’
Daytoy ti nangpabuteng kadagiti Israelitas. ‘Mataytayo iti gubat,’ kunada. ‘Agawendanto dagiti assawa ken annaktayo. Mangpilitay ti baro a pangulo a sumukat ken Moises, ket agsublitayo idiay Egipto.’
Ngem dua kadagiti espia ti nagtalek ken Jehova. Isuda da Josue ken Caleb. Kunada: ‘Dikay agbuteng. Adda ni Jehova kadatayo. Nalaka nga alaen ti daga.’ Ngem saan a dimngeg dagiti tattao. Kayatda a papatayen da Josue ken Caleb.
Daytoy ti namagpungtot ken Jehova. Kunana ken Moises: ‘Awan kadagiti tattao manipud 20 ti tawenna ken natataengan pay ti makastrek idiay daga ti Canaan. Nakitada dagiti milagro nga inaramidko idiay Egipto ken idiay let-ang ket kaskasdi a saanda nga agtalek kaniak. Gapuna agalla-alladanto idiay let-ang ti 40 a tawtawen agingga a matay ti kaudian a tao. Ni laeng Josue ken Caleb ti makastrek idiay daga ti Canaan.’
Numeros 13:1-33; 14:1-38.
Dagiti Saludsod
- Iti ladawan, ania ti makunam iti sangaraay nga ubas, ken naggappuanna?
- Apay a nangibaon ni Moises iti 12 nga espia iti daga ti Canaan?
- Ania ti imbaga dagiti sangapulo nga espia idi nagsublida nga agipadamag ken ni Moises?
- Kasano nga impakita dagiti dua nga espia ti panagtalekda ken ni Jehova, ket ania ti naganda?
- Apay a nakapungtot ni Jehova, ket ania ti imbagana ken ni Moises?
Kanayonan a salsaludsod
- Basaenyo ti Numeros 13:1-33.
Siasino dagiti napili a mangsimisim iti daga, ket ania ti dakkel a pribilehioda? (Num. 13:2, 3, 18-20)
Apay a ti panangmatmat da Josue ken Caleb ket naiduma kadagiti dadduma pay nga espia, ket ania ti maadaltayo iti daytoy? (Num. 13:28-30; Mat. 17:20; 2 Cor. 5:7)
- Basaenyo ti Numeros 14:1-38.
Ania a pakdaar ti masapul nga ipangagtayo maipapan iti panagtanabutob maibusor kadagiti pannakabagi ni Jehova ditoy daga? (Num. 14:2, 3, 27; Mat. 25:40, 45; 1 Cor. 10:10)
Kasano nga ipakita ti Numeros 14:24 a personal a maseknan ni Jehova iti tunggal maysa kadagiti adipenna? (1 Ar. 19:18; Prov. 15:3)
Ammuem ti Ad-adu Pay
Bible Card: Josue
Kasano a rinebba ni Josue ken ti buyotna dagiti pader ti Jerico? Iyimprentam daytoy a Bible card, ken ammuem ti ad-adu pay maipapan iti daytoy a natured a karakter iti Biblia.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn